Document ID: 32007R0092

KOMISIJAS REGULA (EK) Nr. 92/2007
(2007. gada 30. janvāris),
ar ko 2006./2007. tirdzniecības gadam nosaka papildu daudzumu ĀKK valstu un Indijas izcelsmes niedru jēlcukura piegādei rafinēšanas uzņēmumiem
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2006. gada 20. februāra Regulu (EK) Nr. 318/2006 par cukura tirgu kopīgu organizāciju (1), un jo īpaši 29. panta 4. punkta otro apakšpunktu,
tā kā:
(1)
Regulas (EK) Nr. 318/2006 29. panta 4. punktā ir noteikts, ka tiek apturēta ievedmuitas piemērošana minētās regulas VI pielikumā norādīto valstu izcelsmes niedru jēlcukura ievedumiem attiecībā uz papildu daudzumu, kas vajadzīgs, lai 2006./2007., 2007./2008. un 2008./2009. tirdzniecības gadā nodrošinātu pietiekamu piegādi Kopienas rafinēšanas uzņēmumiem.
(2)
Minētais papildu daudzums, pamatojoties uz Komisijas veikto visaptverošo jēlcukura piegādes bilances prognozi, jāaprēķina atbilstīgi Komisijas 2006. gada 28. jūnija Regulai (EK) Nr. 950/2006, ar ko 2006./2007., 2007./2008. un 2008./2009. tirdzniecības gadam nosaka sīki izstrādātus piemērošanas noteikumus cukura produktu ievešanai un rafinēšanai atbilstīgi dažām tarifu kvotām un preferenču nolīgumiem (2). Piegādes bilance 2006./2007. tirdzniecības gadam liecināja, ka Kopienas rafinēšanas uzņēmumu vajadzību segšanai jāieved papildu daudzums jēlcukura.
(3)
Ar Komisijas 2006. gada 18. augusta Regulu (EK) Nr. 1249/2006, ar ko nosaka papildu daudzumu ĀKK valstu un Indijas izcelsmes niedru jēlcukura piegādei rafinēšanas uzņēmumiem laikā no 2006. gada 1. jūlija līdz 2007. gada 30. septembrim (3), noteikts pirmais papildu daudzums 82 500 tonnu apjomā, lai 2006./2007. tirdzniecības gada pirmajos mēnešos veiktu neatliekamas vajadzīgās piegādes. Tā kā saskaņā ar Regulas (EK) Nr. 318/2006 19. pantu cukurs no tirgus netiks izņemts, tad netiks samazinātas minētās regulas 29. panta 1. punktā uzskaitītās ierastās vajadzīgās piegādes cukura rafinēšanas nozarei. Turklāt Portugālei 2006./2007. tirdzniecības gadā cukura kvota tika samazināta par vairāk nekā 50 %. Tādēļ saskaņā ar Regulas (EK) Nr. 318/2006 29. panta 2. punkta b) apakšpunktu ierastās papildu piegādes, kas Portugālei noteiktas minētās regulas 29. panta 1. punktā, jāpalielina par 35 000 papildu tonnām.
(4)
Lai Kopienā nodrošinātu pietiekamas piegādes rafinēšanas uzņēmumiem, ir lietderīgi noteikt, ka 2006./2007. tirdzniecības gadā papildu cukura papildu apjoms ir 120 000 tonnas.
(5)
Minēto pietiekamo piegādi rafinēšanas uzņēmumiem iespējams garantēt tikai tad, ja tiek izpildīti starp saņēmējvalstīm noslēgto tradicionālo eksporta līgumu nosacījumi. Tādēļ vajadzīgs sadalījums starp saņēmējvalstīm vai saņēmējvalstu grupu. Daudzumi, kas Indijai noteikti ar Regulu (EK) Nr. 1249/2006, jau atbilst ierastajam importa daudzumam. Tāpēc Indijai atvērta ierobežota kvota 3 500 tonnu apmērā. Pārējie daudzumi jānosaka ĀKK valstīm, kas ir kopīgi apņēmušās ieviest kārtību par piešķirto daudzumu sadali tā, lai nodrošinātu pietiekamu piegādi rafinēšanas uzņēmumiem.
(6)
Pirms papildu cukura importēšanas rafinēšanas uzņēmumiem ar saņēmējvalstīm un tirdzniecības uzņēmumiem ir jānoslēdz vienošanās par piegādi un transportēšanu. Lai tie laikus varētu sagatavot ievešanas atļaujas pieteikumu, ir lietderīgi noteikt, ka šī regula stājas spēkā dienā, kad to publicē.
(7)
Šajā regulā paredzētie pasākumi ir saskaņā ar Cukura pārvaldības komitejas atzinumu,
IR PIEŅĒMUSI ŠO REGULU.
1. pants
Papildus Regulā (EK) Nr. 1249/2006 noteiktajiem apjomiem 2006./2007. tirdzniecības gadam niedru jēlcukura papildu apjoms noteikts 120 000 apmērā (izteikts kā baltā cukura daudzums):
a)
116 500 tonnas, kas izteiktas baltā cukura ekvivalentā un kura izcelsmes valsts ir kāda no Regulas (EK) Nr. 318/2006 VI pielikumā norādītajām valstīm, izņemot Indiju;
b)
3 500 tonnas Indijas izcelsmes cukura, kas izteiktas baltā cukura ekvivalentā.
2. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 30. janvārī

Labels: 3
18
17